Малажын

Ма́лажын (, ) — аграгарадок у Брагінскім раёне Гомельскай вобласці Беларусі. Цэнтр Малажынскага сельсавета.

 Геаграфія 
За 24 км на паўднёвы ўсход ад Брагіна, 50 км ад чыгуначнай станцыі Хойнікі (на галінцы Васілевічы — Хойнікі ад лініі Калінкавічы — Гомель), 154 км ад Гомеля. Транспартная сувязь па прасёлкавай, затым аўтамабільнай дарозе Камарын — Брагін.

Паблізу радовішча жалезнякоў і торфу.

 Гісторыя 
Выяўленыя ў XIX стагоддзі археалагічныя помнікі сведчаць пра дзейнасць чалавека ў гэтых месцах з даўніх часоў.

Вядома з XVIII стагоддзя як вёска ў Дзеражыцкай воласці Рэчыцкага павета Мінскай губерні. У 1850 годзе 57 двароў, 390 жыхароў, валоданне Юдзіцкіх. У 1897 годзе знаходзіліся школа граматы, хлебазапасны магазін, крама, карчма; побач знаходзіўся аднайменны фальварак. У выніку пажару 24 ліпеня 1902 года згарэла 108 двароў.

З 8 снежня 1926 года цэнтр Малажынскага сельсавета Брагінскага раёна Рэчыцкай і з 9 чэрвеня 1927 года Гомельскай (з 26 ліпеня 1930 года) акруг, з 20 лютага 1938 года Палескай, з 8 студзеня 1954 года Гомельскай абласцей.

У 1930 годзе размяшчаліся школа, хата-чытальня, аддзяленне спажывецкай кааперацыі, вятрак (з 1908 года), нафтавы млын (з 1930 года), воўначасальня. У 1931 годзе арганізаваны калгасы «Чырвоная гаспадарка» і «Першамайскі».

Падчас Вялікай Айчыннай вайны нямецкія акупанты размясцілі ў вёсцы гарнізон, разгромлены партызанамі. У верасні 1943 года карнікі спалілі 119 двароў і забілі 3 жыхароў. У баях за вызваленне вёскі ў кастрычніку 1943 года загінулі 7 салдат (пахаваны ў брацкай магіле ў цэнтры вёскі). На франтах і ў партызанскай барацьбе загінулі 174 мясцовыя жыхары, у памяць пра якіх у 1967 годзе ў скверы пастаўлены абеліск.

У 1959 годзе ў вёску перасяліліся жыхары вёскі Вораўшчына (цяпер не існуе). Цэнтр калгасу «Першамайск». Размяшчаліся ветэрынарны ўчастак, швейная майстэрская, сярэдняя школа, Дом культуры, бібліятэка, фельчарска-акушэрскі пункт, дзіцячы сад, аддзяленне сувязі, 2 крамы.

Планіроўка складаецца з просталінейнай вуліцы, арыентаванай з паўднёвага захаду на паўночны ўсход, паралельна да якой на ўсходзе праходзіць кароткая вуліца, а з захаду далучаюцца яшчэ 4 кароткія вуліцы, якія ўтвараюць даволі шчыльную забудову. Жылыя дамы пераважна драўляныя сядзібнага тыпу.

У 1986—1987 гадах пабудаваны цагляныя дамы на 79 кватэр для перасяленцаў з месцаў, забруджаных радыяцыяй у выніку катастрофы на Чарнобыльскай АЭС.

 Насельніцтва 
 1850 год — 57 двароў, 390 жыхароў.
 1897 год — 125 двароў, 892 жыхара (паводле перапісу).
 1930 год — 143 двары, 750 жыхароў.
 1959 год — 718 жыхароў (паводле перапісу).
 1999 год — 207 двароў, 582 жыхары.
 2004 год — 202 гаспадаркі, 599 жыхароў.
 2006 год — 204 гаспадаркі, 565 чалавек, з якіх 142 ва ўзросце да 16 гадоў, 290 — у працаздольным і 133 — старэйшым за працаздольны.

 Памятныя мясціны 
 Помнік землякам, загінулым у Вялікую Айчынную вайну
 Храм Казанскай іконы Божай Маці

 Крыніцы 

 Літаратура 



 Спасылкі 

Катэгорыя:Малажынскі сельсавет
Катэгорыя:Населеныя пункты Брагінскага раёна